સૌભાગ્યમંજરી શીતોપચારો વડે ચેતનવંતી બની.સચેતન થયા બાદ હર્ષઘેલી થયેલી તેને પિતાને જણાવ્યું કે, “ઓ પિતાજી! આજનો દિવસ મારા માટે મહામંગલકારી છે. તેનું કારણ આપ ધ્યાનથી સંભાળજો! પૂર્વભવમાં આ પરદેશીએ વર્ણન કરેલા રૈવતાચલ પર હું વાનરી હતી. જાતિસ્વભાવથી ચંચળ એવી હું સ્વછંદ અને અવિવેક પણે ગિરિના શિખરો, નદીઓ, ઝરણાઓ, વાનો અને વૃક્ષો વચ્ચે સતત આમથી તેમ કુદાકુદ કરતી. તે ગિરિશિખરની પશ્ચિમદિશામાં અમલકીર્તિ નામની એક નદી છે. વિશિષ્ટ પ્રભાવવાળા અનેક દ્રવ્યોથી ભરપૂર એવી એ નદી શ્રી નેમિનાથ પરમાત્માની અમિદ્રષ્ટિથી પવિત્ર બનેલી શોભી રહી છે. એક વખત સ્વભાવ પ્રમાણે આમથી તેમ કૂદાકૂદ કરતાં રખડતી હું વાનરના જૂથ સાથે તે નદીના તટની સમીપ આવી. પરંતુ ભવિતવ્યતાના યોગે આમથી તેમ કૂદાકૂદ કરવામાં ફલિત થયેલા આંબાના વૃક્ષની ગાઢ ડાળીના વિસ્તારમાં ફસાઈ જવાથી થોડી ક્ષણોમાં ત્યાં જ લટકતાં મૃત્યુ પામી.